CELEX: 32018R0066
Language: lt
Date: 2017-09-29 00:00:00
Title: 2017 m. rugsėjo 29 d. Komisijos deleguotasis reglamentas (ES) 2018/66, kuriuo papildomas Europos Parlamento ir Tarybos reglamentas (ES) 2016/1011 patikslinant, kaip turi būti vertinama finansinių priemonių, kurios nėra išvestinės finansinės priemonės, nominalioji vertė, išvestinių priemonių nominalioji vertė ir grynoji investicinių fondų turto vertė (Tekstas svarbus EEE. )

17.1.2018   
            
            
               LT
            
            
               Europos Sąjungos oficialusis leidinys
            
            
               L 12/11
            
         KOMISIJOS DELEGUOTASIS REGLAMENTAS (ES) 2018/66
   2017 m. rugsėjo 29 d.
   kuriuo papildomas Europos Parlamento ir Tarybos reglamentas (ES) 2016/1011 patikslinant, kaip turi būti vertinama finansinių priemonių, kurios nėra išvestinės finansinės priemonės, nominalioji vertė, išvestinių priemonių nominalioji vertė ir grynoji investicinių fondų turto vertė
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, kuriuo iš dalies keičiami direktyvos 2008/48/EB ir 2014/17/ES bei Reglamentas (ES) Nr. 596/2014 (1), ypač į jo 20 straipsnio 6 dalies a punktą,
   kadangi:
   
               (1)
            
            
               su lyginamuoju indeksu susietų finansinių priemonių, finansinių sutarčių ar investicinių fondų bendra vertė yra pagrindinis kriterijus, kuriuo remiantis tas lyginamasis indeksas priskiriamas prie ypatingos svarbos, svarbių ar nesvarbių lyginamųjų indeksų pagal Reglamentą (ES) 2016/1011. Todėl būtina, kad finansinių priemonių, kurios nėra išvestinės finansinės priemonės, nominalioji vertė, išvestinių priemonių nominalioji vertė ir grynoji investicinių fondų turto vertė visoje Sąjungoje būtų apskaičiuojamos vienodai tam, kad būtų užtikrintas nuoseklus lyginamųjų indeksų kategorizavimas valstybėse narėse ir vienodas Reglamento (ES) 2016/1011 taikymas;
            
         
               (2)
            
            
               todėl siekiant užtikrinti lyginamųjų indeksų patikimumą, finansinių priemonių, kurios nėra išvestinės finansinės priemonės, nominalioji vertė, išvestinių priemonių nominalioji vertė ir grynoji investicinių fondų turto vertė turėtų būti apskaičiuojamos naudojant, kai turima, reguliavimo duomenis;
            
         
               (3)
            
            
               finansinių priemonių, finansinių sutarčių ar investicinių fondų bendra vertė turėtų būti apskaičiuojama atsižvelgiant ir į tiesioginį susiejimą su tomis finansinėmis priemonėmis, finansinėmis sutartimis ar investiciniais fondais, ir į netiesioginį susiejimą su lyginamuoju indeksu, kai jis įtraukiamas į lyginamųjų indeksų derinį. Jeigu finansinė priemonė, finansinė sutartis ar investicinis fondas yra susieti su keliais lyginamaisiais indeksais, apskaičiuojant su lyginamuoju indeksu susietų finansinių priemonių, finansinių sutarčių ir investicinių fondų bendrą vertę tikslinga atsižvelgti į šį daugybinį susiejimą, nes šie finansiniai produktai nepriklauso vien nuo to lyginamojo indekso. Todėl reikia patikslinti bendros vertės apskaičiavimą netiesioginio susiejimo atveju, kad ji būtų tiesiogiai taikoma ir nuosekliai vertinama visoje Sąjungoje,
            
         PRIĖMĖ ŠĮ REGLAMENTĄ:
   1 straipsnis
   Finansinių priemonių, kurios nėra išvestinės finansinės priemonės ir kolektyvinio investavimo subjektų vienetai, nominalioji vertė
   Finansinių priemonių, kurios nėra išvestinės finansinės priemonės ir kolektyvinio investavimo subjektų vienetai, nominalioji vertė yra bendra išleista nominalioji suma pinigine verte, nurodyta Komisijos deleguotojo reglamento (ES) 2017/585 (2) priedo 3 lentelės 14 laukelyje.
   2 straipsnis
   Išvestinių finansinių priemonių nominalioji vertė
   Išvestinių finansinių priemonių nominalioji vertė, nurodyta Reglamento (ES) 2016/1011 20 straipsnio 6 dalies a punkte, yra tariamoji suma, nurodyta Komisijos deleguotojo reglamento (ES) 2017/104 (3) priedo 2 lentelės 20 laukelyje. Tačiau jeigu ta tariamoji suma yra neigiama, nominalioji vertė yra lygi absoliučiajai vertei.
   Kredito išvestinių finansinių priemonių indekso sandorių atveju nominaliajai vertei taikomas indekso koeficientas, išvestas pagal Deleguotojo reglamento (ES) 2017/104 priedo 2 lentelės 89 laukelį.
   3 straipsnis
   Grynoji kolektyvinio investavimo subjektų turto vertė
   Grynoji kolektyvinio investavimo subjektų turto vertė, nurodyta Reglamento (ES) 2016/1011 20 straipsnio 6 dalies a punkte, yra kuri nors iš šių verčių:
   
               a)
            
            
               kolektyvinio investavimo subjektų, kuriems taikoma Europos Parlamento ir Tarybos direktyva 2009/65/EB (4), atveju: vieneto grynoji turto vertė, nurodyta naujausioje metinėje arba pusmetinėje ataskaitoje, nurodytoje tos direktyvos 68 straipsnio 2 dalyje, padauginta iš vienetų skaičiaus;
            
         
               b)
            
            
               kolektyvinio investavimo subjektų, kuriems taikoma Europos Parlamento ir Tarybos direktyva 2011/61/ES (5), atveju: naujausia turima grynojo turto vertė, nurodyta Komisijos deleguotojo reglamento (ES) Nr. 231/2013 (6) 104 straipsnio 1 dalies c punkte.
            
         4 straipsnis
   Pakaitinių sumų ir verčių naudojimas
   Jeigu 1, 2 ir 3 straipsniuose nurodytų sumų ar verčių, naudojamų su lyginamuoju indeksu susietų finansinių priemonių, finansinių sutarčių ar investicinių fondų bendrai vertei apskaičiuoti, neturima arba jos yra neišsamios, Reglamento (ES) 2016/1011 20 straipsnio 1 dalies a punkte nurodyta bendra vertė arba to reglamento 24 straipsnio 1 dalies a punkte nurodyta bendra vidutinė vertė apskaičiuojama naudojant pakaitines sumas ar vertes, įskaitant privačių informacijos teikėjų nurodytus rodiklius ir sumas ar vertes arba atviruosius palūkanų duomenis, kuriuos apskaičiuoja ir paskelbia rinkos operatoriai, jeigu tokie rodikliai ir sumos ar vertės laikomi pakankamai gerais ir yra pakankamai patikimi.
   Pakaitines sumas ar duomenis naudojantis administratorius bendrą sumą apskaičiuoja kuo rūpestingiau ir dėdamas visas pastangas, remdamasis turimais duomenimis.
   Pakaitines sumas ar duomenis naudojantis administratorius, teikdamas pranešimą pagal Reglamento (ES) 2016/1011 24 straipsnio 3 dalį, kompetentingai institucijai raštu nurodo naudotus duomenų šaltinius.
   5 straipsnis
   Valiuta
   1, 2 ir 3 straipsniuose nurodytos sumos ir vertės išreiškiamos eurais. Prireikus sumos ar vertės konvertuojamos taikant Europos Centrinio Banko paskelbtą orientacinį užsienio valiutos keitimo į eurus dienos kursą.
   6 straipsnis
   Netiesioginis susiejimas su lyginamuoju indeksu, naudojant lyginamųjų indeksų derinį
   Jeigu lyginamasis indeksas naudojamas netiesiogiai, jį įtraukiant į lyginamųjų indeksų derinį, Reglamento (ES) 2016/1011 20 straipsnio 1 dalyje ir 24 straipsnio 1 dalies a punkte nurodytoms riboms nustatyti naudojama bet kuri iš šių sumų ar verčių:
   
               a)
            
            
               lyginamojo indekso koeficientas, išreikštas procentais, lyginamųjų indeksų derinyje, padaugintas iš atitinkamos finansinės priemonės ar investicinio fondo bendros sumos ar vertės arba vidutinės vertės, priklausomai nuo to, kas taikoma, jeigu tas koeficientas yra aiškiai nurodytas arba jį galima apskaičiuoti remiantis kita turima informacija;
            
         
               b)
            
            
               atitinkamos finansinės priemonės ar investicinio fondo bendra suma ar vertė arba vidutinė vertė, priklausomai nuo to, kas taikoma, padalinta iš lyginamųjų indeksų skaičiaus lyginamųjų indeksų derinyje, jeigu faktinis lyginamojo indekso koeficientas nenurodytas arba jo negalima apskaičiuoti.
            
         7 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. rugsėjo 29 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 171, 2016 6 29, p. 1.
   
   
      (2)  2016 m. liepos 14 d. Komisijos deleguotasis reglamentas (ES) 2017/585, kuriuo Europos Parlamento ir Tarybos reglamentas (ES) Nr. 600/2014 papildomas techniniais reguliavimo standartais, susijusiais su finansinių priemonių bazinių duomenų standartais bei formatu ir su techninėmis priemonėmis dėl tvarkos, kurią turi nustatyti Europos vertybinių popierių ir rinkų institucija ir kompetentingos institucijos (OL L 87, 2017 3 31, p. 368).
   
      (3)  2016 m. spalio 19 d. Komisijos deleguotasis reglamentas (ES) 2017/104, kuriuo iš dalies keičiamas Deleguotasis reglamentas (ES) Nr. 148/2013, kuriuo Europos Parlamento ir Tarybos reglamentas (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų papildomas nuostatomis dėl būtiniausių duomenų, kuriuos reikia pateikti sandorių duomenų saugykloms, techninių reguliavimo standartų (OL L 17, 2017 1 21, p. 1).
   
      (4)  2009 m. liepos 13 d. Europos Parlamento ir Tarybos direktyva 2009/65/EB dėl įstatymų ir kitų teisės aktų, susijusių su kolektyvinio investavimo į perleidžiamus vertybinius popierius subjektais (KIPVPS), derinimo (OL L 302, 2009 11 17, p. 32).
   
      (5)  2011 m. birželio 8 d. Europos Parlamento ir Tarybos direktyva 2011/61/ES dėl alternatyvaus investavimo fondų valdytojų, kuria iš dalies keičiami direktyvos 2003/41/EB ir 2009/65/EB bei reglamentai (EB) Nr. 1060/2009 ir (ES) Nr. 1095/2010 (OL L 174, 2011 7 1, p. 1).
   
      (6)  2012 m. gruodžio 19 d. Komisijos deleguotasis reglamentas (ES) Nr. 231/2013, kuriuo papildomos Europos Parlamento ir Tarybos direktyvos 2011/61/ES nuostatos dėl išimčių, bendrųjų veiklos sąlygų, depozitoriumų, finansinio sverto, skaidrumo ir priežiūros (OL L 83, 2013 3 22, p. 1).